Lescha chantunala da geoinfurmaziun (LCGeo)    217.300   Lescha chantunala da geoinfurmaziun (LCGeo)  dals 17-06-2011 (versiun dals 01-06-2016)  Il cussegl grond dal chantun Grischun1),  sa basond sin l'art. 31 al. 1 da la constituziun chantunala2), suenter avair gì invista da la missiva da la regenza dal 1. da mars 20113),  concluda:  1. Disposiziuns generalas  Art.  1 Intent 1 L'intent da questa lescha è quel che geodatas stettian a disposiziun a las autoritads  da la confederaziun, dals chantuns e da las vischnancas sco er a l'economia, a la   societad ed a la scienza per ina vasta utilisaziun, e quai en moda durabla, actuala,  svelta e simpla sco er en la qualitad necessaria ed a custs raschunaivels.  Art.  2 Champ d'applicaziun 1 Questa lescha regla: 1. la  gestiun  e  la  publicaziun  da  las  geodatas  da  basa  dal  dretg  federal  e   chantunal sco er da las ulteriuras geodatas dal chantun; 2. subsidiarmain la cumpetenza per registrar e per actualisar questas datas; 3. la registraziun, l'administraziun e l'actualisaziun da las datas da la mesiraziun   uffiziala sco er la gestiun dal cataster da las restricziuns da proprietad tenor il   dretg public;  4. la gestiun dal cataster dals conducts.  1) PCG 2010/2011, 870 2) DG 110.100 3) pagina 791  * tabellas da las modificaziuns a la fin dal relasch   1   http://www.gr-lex.gr.ch/data/110.100/rm   217.300    Art.  3 Noziuns 1 Las  definiziuns  ch'èn  cuntegnidas  en  la  legislaziun  federala  davart  la  geoinfurmaziun valan er per questa lescha e per sias disposiziuns executivas. 2 Plinavant signifitgeschan en questa lescha: a) center da geodatas: infrastructura per publitgar u per consegnar geodatas en   furma electronica; b) post chantunal:  post chantunal ch'è  cumpetent per registrar e per actualisar   geodatas.  Art.  4 Dretg d'access 1 Las persunas ch'èn incumbensadas cun la registraziun da las geodatas da basa dal   dretg  chantunal  èn  autorisadas  d'entrar  en  bains  immobigliars  privats  e  publics,   uschenavant che quai è necessari per ademplir lur incarica. Ellas han d'exequir lur  dretg  cun  il  meglier  quità  pussaivel.  Las  disposiziuns  correspundentas  dal  dretg  federal valan confurm al senn.  2. Geodatas ed infrastructura da geodatas  2.1. GEODATAS E GEOSERVETSCHS  Art.  5 Geodatas 1. pretensiuns qualitativas e tecnicas  1 Per  las  geodatas  da  basa  dal  dretg  chantunal  e  per  las  ulteriuras  geodatas  dal   chantun sco er per las geometadatas appartegnentas ston las pretensiuns qualitativas   e tecnicas vegnir determinadas uschia, ch'ellas permettan in barat facil ed ina vasta  utilisaziun. 2 Normas  per  geodatas  e  per  geometadatas  ch'èn  renconuschidas  sin  plaun  internaziunal u naziunal ston vegnir resguardadas, uschenavant che quai è pussaivel  e tecnicamain raschunaivel. 3 La  regenza  po  autorisar  l'uffizi  da  relaschar  directivas  areguard  las  pretensiuns  qualitativas e tecnicas.  Art.  6 2. catalog da las geodatas da basa 1 La regenza designescha las geodatas da basa dal dretg chantunal e fixescha il dretg  d'access respectiv. 2 Ella  fixescha  las  cumpetenzas  per  registrar,  per  actualisar  e  per  administrar  las  datas, sch'ina regulaziun correspundenta manca.  2       217.300   Art.  7 3. prestaziuns dal chantun 1 La regenza po autorisar posts dal chantun da furnir prestaziuns en il sectur da la   geoinfurmaziun. 2 Ils  posts  spezialisads  pon  render  accessiblas  al  public  ulteriuras  geodatas  dal  chantun. 3 Las prestaziuns e las publicaziuns ston star en in stretg connex cun l'incumbensa   dal post.  Art.  8 4. garanzia da la disponibladad 1 Il post ch'è cumpetent per la registraziun, per l'actualisaziun e per l'administraziun  garantescha la disponibladad durabla da las geodatas da basa. 2 El  sto  procurar  che  las  datas  vegnian  messas  a  disposiziun  a  temp  al  center  chantunal da geodatas. 3 La regenza regla  l'archivaziun  e l'istorisaziun  da las geodatas  da basa dal dretg  chantunal sco er las cumpetenzas correspundentas.  Art.  9 Geoservetschs 1 La regenza relascha prescripziuns davart las pretensiuns qualitativas e tecnicas per  ils geoservetschs. 2 Ella regla ils geoservetschs che cumpiglian pliras domenas, en spezial il servetsch   da tschertga ed il servetsch da metadatas. 3 Ella determinescha, tge geoservetschs minimals che ston vegnir purschids per las  geodatas da basa dal dretg chantunal.  2.2. CENTERS DA GEODATAS E POSTS DA CONSEGNA  Art.  10 Center chantunal da geodatas 1 Il  chantun maina in center da geodatas che metta a disposiziun per ses territori  almain las geodatas da basa dal dretg federal e chantunal. 2 Quest center è il post da consegna central en il chantun.  Art.  11 Excorporaziun e collavuraziun 1 Il chantun po surdar la gestiun dal center chantunal da geodatas dal tuttafatg u per  part a terzas persunas ubain collavurar cun terzas persunas en quai che reguarda la   publicaziun e la consegna da las geodatas. 2 Per  quest  intent  po  el  er  fundar  –  ensemen  cun  persunas  privatas  u  cun  corporaziuns da dretg public – ina persuna giuridica da dretg public u privat ubain sa  participar ad ina tala.   3     217.300    Art.  12 Centers communals da geodatas 1 Las vischnancas pon manar u laschar manar agens centers da geodatas che pon  consegnar geodatas davart lur territori. 2 Sche quels cuntegnan geodatas da basa dal dretg federal e chantunal, ston lur datas  correspunder – areguard l'actualitad ed areguard la qualitad – a las datas dal center   chantunal da geodatas. La regenza po prevair excepziuns da quai.  Art.  13 Geometras-revisuras e geometers-revisurs 1 Las geometras-revisuras ed ils geometers-revisurs han il dretg da consegnar datas  da la mesiraziun uffiziala da lur vischnancas da revisiun.  2.3. INVISTA E CONSEGNA DA GEODATAS  Art.  14 Barat tranter autoritads 1 Las autoritads dal chantun,  da las regiuns e da las vischnancas concedan ina a   l'autra in access simpel e direct a las geodatas da basa.  Art.  15 Invista 1 Da  las  geodatas  da  basa  ch'èn  accessiblas  al  public  poi  vegnir  prendì  invista  gratuitamain.  Art.  16 Retratga 1 Las geodatas da basa ch'èn accessiblas al public pon vegnir retratgas gratuitamain.  3. Mesiraziun uffiziala  3.1. CUMPETENZAS  Art.  17 Regenza 1 La regenza è cumpetenta per: a) far las cunvegnas da program da plirs onns cun la confederaziun; b) fixar ils programs da mesiraziun a lunga vista; c) fixar  las  contribuziuns  chantunalas  ch'èn  destinadas  a  las  lavurs  da  la   mesiraziun uffiziala; d) approvar la mesiraziun uffiziala; e) fixar il sistem da referenza planimetric ed il rom da referenza planimetric; f) determinar ed approvar ils cunfins chantunals. 2 Las decisiuns da la regenza tenor l'alinea 1 èn definitivas.  4       217.300   3 La regenza po extender il cuntegn da la mesiraziun uffiziala ch'è prescrit dal dretg   federal, sch'in basegn general e permanent giustifitgescha quai.  Art.  18 Departament 1 Il departament è cumpetent per: a) eleger las commembras ed ils commembers da la cumissiun da nomenclatura; b) tractar  protestas  en  il  rom  da  la  termaziun,  da  la  mesiraziun  e  da  la    determinaziun da territoris cun spustaments permanents dal terren; c) autras incumbensas che vegnan attribuidas da la regenza.  Art.  19 Uffizi 1 L'uffizi  cumpetent  sto  realisar  la  mesiraziun uffiziala,  nun ch'in  auter  post  saja  cumpetent en chaussa. 2 En spezial è el cumpetent per: a) survegliar e manar la mesiraziun uffiziala sco er far la controlla tecnica da la   mesiraziun uffiziala; b) far la renovaziun e l'actualisaziun periodica da las ovras da mesiraziun sco er    l'emprima registraziun da las adressas dals edifizis e las segundas mesiraziuns  en consequenza d'arrundaziuns dal terren;  c) far adattaziuns spezialas da las ovras da mesiraziun, sche questas ovras èn d'in  interess chantunal u naziunal extraordinariamain grond;  d) registrar,  actualisar  ed  administrar  ils  puncts  fixs  planimetrics  da  la  categoria 2;  e) crear ed actualisar il plan da basa da la mesiraziun uffiziala; f) far las cunvegnas da prestaziun cun la confederaziun; g) relaschar directivas tecnicas ed administrativas; h) coordinar auters projects da mesiraziun cun la mesiraziun uffiziala; i) approvar ils contracts da las vischnancas cun las inschigneras geometras e cun   ils  inschigners  geometers  che  vegnan  incumbensads  cun  lavurs  da  la  mesiraziun uffiziala.  Art.  20 Vischnanca 1 Las vischnancas èn cumpetentas per: a) la fixaziun dals cunfins e la termaziun; b) l'emprima registraziun; c) mesiraziuns che vegnan fatgas en consequenza d'eveniments da la natira e che   correspundan ad in'emprima registraziun; d) l'actualisaziun cuntinuada ed il mantegniment da la mesiraziun uffiziala; e) eleger ina inschignera geometra u in inschigner geometer per l'administraziun   e per l'actualisaziun cuntinuada da la mesiraziun uffiziala; f) eleger la cumissiun da termaziun; g) designar e cunfinar ils territoris cun spustaments permanents dal terren; h) determinar ils nums da las vias ed ils numers da las chasas;   5     217.300    i) denominar e cunfinar ils lieus postals suenter avair tadlà la Posta svizra; j) realisar projects che la regenza attribuescha a las vischnancas; k) furnir las datas da la mesiraziun uffiziala al chantun.  3.2. TERMAZIUN  Art.  21 Exposiziun publica e procedura da protesta 1 Sch'ils cunfins èn fixads per ina sort da mesiraziun u per in sectur da termaziun,  publitgescha la cumissiun da termaziun la finiziun da las lavurs da termaziun en il  fegl uffizial  dal chantun ed en ils organs da publicaziun locals usitads ed expona   publicamain las skizzas da termaziun. 2 Tgi  che cumprova  in  interess  legitim,  po protestar  en scrit  tar  la  cumissiun  da  termaziun  entaifer  30  dis  suenter  la  publicaziun.  La  protesta  sto  cuntegnair  ina  pretensiun, ils fatgs ed ina motivaziun. 3 Cun  agid  da  l'inschignera  geometra  u  da  l'inschigner  geometer  emprova  la  cumissiun da termaziun da chattar uschè svelt sco pussaivel in'enclegientscha tranter  las  proprietarias  ed  ils  proprietaris  dals  bains  immobigliars  participads.  Sch'ina  enclegientscha n'è betg pussaivla, trametta ella la protesta, inclusiv il protocol da la  tractativa da reconciliaziun e las actas appartegnentas, al departament per laschar  decider la chaussa. 4 Sch'il departament na po betg decider la chaussa, fixescha el per la protestadra u  per il protestader in termin da 30 dis per inoltrar in eventual plant sin via civila.  3.3. MESIRAZIUN  Art.  22 Exposiziun publica 1 Suenter  che  l'uffizi  ha  examinà  l'ovra  da  mesiraziun,  expona  la  vischnanca  publicamain  las  cumponentas  da  la  mesiraziun  uffiziala  durant  30  dis.  Ella  communitgescha  l'exposiziun  en  il  fegl  uffizial  dal  chantun  ed  en  ils  meds  da   publicaziun locals usitads. 2 Sche lur adressa è enconuschenta, vegnan las proprietarias ed ils proprietaris dals  bains  immobigliars  infurmads  supplementarmain  davart  l'exposiziun  tras  ina  spediziun postala normala, e quai inditgond ils numers da las parcellas pertutgadas,  lur surfatschas ed ils meds legals che pon vegnir prendids. 3 Sin dumonda da la proprietaria  u  dal  proprietari  d'in  bain immobigliar  al  vegn  tramessa – cunter ina taxa – ina copia da l'extract dal plan per il register funsil.  6       217.300   Art.  23 Procedura da protesta 1 Tgi  che cumprova  in  interess  legitim,  po protestar  en scrit  tar  la  cumissiun  da  termaziun durant l'exposiziun. La protesta sto cuntegnair ina pretensiun, ils fatgs ed   ina motivaziun. 2 Cunter quai  ch'è  gia  vegnì  tractà en la procedura da termaziun na poi betg pli   vegnir fatg protesta. 3 Cun  agid  da  l'inschignera  geometra  u  da  l'inschigner  geometer  emprova  la  cumissiun da termaziun da chattar uschè svelt sco pussaivel in'enclegientscha tranter  las  proprietarias  ed  ils  proprietaris  dals  bains  immobigliars  participads.  Sch'ina  enclegientscha n'è betg pussaivla, trametta ella la protesta, inclusiv il protocol da la  tractativa da reconciliaziun e las actas appartegnentas, al departament cumpetent per  laschar decider la chaussa. 4 Sch'il departament na po betg decider la chaussa, fixescha el per la protestadra u  per il protestader in termin da 30 dis per inoltrar in eventual plant sin via civila.  Art.  24 Adossament dals custs da correcturas posteriuras 1 Sche  la  mesiraziun  uffiziala  sto  vegnir  midada  posteriuramain  pervia  d'ina  cunvegna u pervia d'ina sentenzia e sch'ils motivs per questa midada avessan pudì  vegnir fatgs valair gia en il rom da l'exposiziun da l'ovra da mesiraziun, vegnan ils  custs adossads a la proprietaria u al proprietari dal bain immobigliar favurisà.  Art.  25 Spustaments permanents dal terren 1 Territoris  cun  spustaments  permanents  dal  terren  ston  vegnir  designads  da  la  vischnanca e cunfinads sin in plan spezial. Quest plan sto vegnir exponì publicamain   durant 30 dis. 2 La  procedura  sa  drizza  tenor  la  procedura  d'exposiziun  e  da  protesta  da  la  mesiraziun. 3 La  vischnanca annunzia  a  l'uffizi  dal  register  funsil  ils  bains  immobigliars  che  appartegnan  ad  in  territori  cun  spustaments  permanents  dal  terren  per  laschar  remartgar quai en il register funsil. La remartga è gratuita.  Art.  26 Actualisaziun cuntinuada 1 Per administrar e per actualisar cuntinuadamain l'effectiv original e decisiv da la  mesiraziun uffiziala è cumpetenta la geometra-revisura u il geometer-revisur. 2 La  vischnanca  fa  tut  las  annunzias  necessarias  a  la  geometra-revisura  u  al   geometer-revisur per l'actualisaziun cuntinuada da la mesiraziun uffiziala.  Art.  27 Metter a disposiziun las datas al center da geodatas 1 In set actual da las datas da la mesiraziun uffiziala sto star a disposiziun da tut temp   al center da geodatas per l'invista e per la consegna.   7     217.300    2 Suenter  mintga  midada  metta  la  geometra-revisura  u  il  geometer-revisur  a  disposiziun al chantun en furma electronica ed entaifer il termin fixà da la regenza   las datas determinadas da la regenza. Las ulteriuras datas da la mesiraziun uffiziala  ston vegnir transmessas – suenter midadas – almain mintga mais al chantun. 3 La geometra-revisura u il geometer-revisur è responsabel per la correctadad e per  l'actualitad da las datas che vegnan furnidas al chantun.  Art.  28 Nums geografics 1 Las  vischnancas  èn  obligadas  d'annunziar  determinaziuns  e  midadas  dals  nums  geografics designads da la regenza a la geometra-revisura u al geometer-revisur sco  er a l'uffizi.  3.4. REPARTIZIUN DALS CUSTS  Art.  29 Termaziun 1 Ils custs per fixar ils cunfins e per termar bains immobigliars che restan suenter la   deducziun da las contribuziuns federalas van a donn e cust da las vischnancas.  Art.  30 Mesiraziun 1 Il  chantun paja contribuziuns per l'emprima registraziun sco er per mesiras  che   vegnan prendidas en consequenza d'eveniments da la natira e che correspundan ad  in'emprima  registraziun.  Las  contribuziuns  importan  60  pertschient  dals  custs  imputabels che restan suenter la deducziun da las contribuziuns federalas. 2 Per las mesiraziuns che tutgan en sia cumpetenza surpiglia il chantun ils custs che  restan suenter la deducziun d'eventualas contribuziuns da terzas persunas. 3 Ils  custs da pretensiuns supplementaras  vegnan  da princip surpigliads da quella   communitad  che  las  concluda.  Sch'igl  exista  tant  in  interess  chantunal  sco  er  communal per talas, pon ils custs vegnir repartids proporziunalmain. La communitad  che  concluda  la  pretensiun  supplementara  surpiglia  en  quest  connex  almain  50  pertschient dals custs.  Art.  31 Puncts fixs da la categoria 2 e plan da basa 1 Il chantun surpiglia ils custs da l'actualisaziun dals puncts fixs da la categoria 2 e   dal plan da basa,  uschenavant  che quests custs na vegnan betg surpigliads da la   confederaziun.  Art.  32 Vischnancas ed interessenza privata 1 Per  las  lavurs  da  termaziun  e  da  mesiraziun  che  tutgan  en  lur  cumpetenza  surpiglian  las  vischnancas  ils  custs  che  restan  suenter  la  deducziun  da  las  contribuziuns federalas e chantunalas.  8       217.300   2 Ellas han il dretg d'adossar ils custs a las proprietarias ed als proprietaris dals bains  immobigliars,  a  las  possessuras  ed  als  possessurs  da  dretgs  da  construcziun  independents  sco er  a  terzas  persunas che tiran in  niz  direct  u  indirect  or  da la   mesiraziun. En la repartiziun dals custs pon er vegnir resguardadas expensas betg  subvenziunablas che la vischnanca ha gì per la termaziun e per la mesiraziun. 3 Ils  custs  per  lavurs  che  stattan  en  connex  cun  il  restabiliment  da  terms  da  mesiraziun e da cunfin u ch'èn il resultat da dispitas da cunfin vegnan surpigliads da  la chaschunadra u dal chaschunader.  Art.  33 Repartiziun dals custs 1 La repartiziun dals custs restants sin l'interessenza privata sto sa drizzar tenor il niz  che resulta per tala. Ils princips da la repartiziun dals custs ston vegnir concludids da  la vischnanca. 2 Criteris pussaivels èn: a) la surfatscha ed il dumber da las parcellas mesiradas; b) il dumber da terms da cunfin; c) la valur da stimaziun da las immobiglias mesiradas.  Art.  34 Custs imputabels 1 Per calcular ils custs imputabels da la confederaziun e dal chantun na vegnan en  spezial betg en consideraziun: a) ils custs da mantegniment; b) ils custs chaschunads tras pretensiuns communalas supplementaras; c) ils custs da l'administraziun communala; d) las  indemnisaziuns  pajadas ad organs  communals  per  lur  cooperaziun a  la   termaziun ed a la mesiraziun; e) ils custs da l'exposiziun publica e da la liquidaziun da protestas; f) l'indemnisaziun per ils donns da cultira ch'èn vegnids  chaschunads tras las   lavurs da termaziun e da mesiraziun; g) ils  tschains  per  pajaments  anticipads  a  favur  da  lavurs  da  termaziun  e  da   mesiraziun; h) ils custs supplementars ch'èn vegnids chaschunads da las parts contrahentas   tras in cumportament cuntrari al contract u a las prescripziuns; i) las lavurs ch'èn vegnidas exequidas senza contract u senza incumbensa; j) ils  custs  per  eliminar  cuntradicziuns  tenor  l'artitgel 14a  da  l'ordinaziun   federala davart la mesiraziun uffiziala1); k) ils custs per montar las tavlas cun ils nums da las vias e cun ils numers da las    chasas.  1) CS 211.432.2   9   http://db.clex.ch/link/Bund/211.432.2/rm   217.300    Art.  35 Actualisaziun cuntinuada 1 Ils custs da l'actualisaziun cuntinuada vegnan surpigliads da la persuna natirala u  giuridica che chaschuna quests custs. 2 Sche  quests  custs  na  pon  betg  vegnir  adossads  a  las  chaschunadras  ed  als  chaschunaders, vegnan els surpigliads da la vischnanca.  Art.  36 Segirada da l'ovra da mesiraziun 1 Las vischnancas surpiglian ils custs per segirar e per assicurar las cumponentas da  la mesiraziun uffiziala.  Art.  37 Projects da pilot e svilup da la mesiraziun uffiziala 1 Il chantun po pajar contribuziuns a favur da projects da pilot e d'ulteriuras lavurs  per sviluppar la mesiraziun uffiziala.  Art.  38 Custs dal register funsil 1 L'uffizi po laschar remartgar gratuitamain ils puncts fixs planimetrics ed ils puncts  fixs altimetrics en il register funsil.  4. Cataster dals conducts  Art.  39 * Cataster communal dals conducts 1 Las vischnancas fan – tenor las prescripziuns tecnicas da la regenza – in cataster   digital dals conducts ed actualiseschan quel. 2 Dal cataster dals conducts resulta almain: a) la  situaziun  geografica  dals  conducts  permanents  cun  lur  stabiliments   architectonics sur e sut terra ch'èn destinads al provediment ed a la dismessa; b) il medium transportà; c) la proprietaria u il proprietari. 3 Las  proprietarias  ed  ils  proprietaris  dals  conducts  u  da  las  ovras  mettan  a  disposiziun a la vischnanca u al chantun gratuitamain ed en ina furma adequata las  datas dals conducts. 4 La regenza fixescha il dretg d'access.  Art.  40 * Survista chantunala dals conducts d'ovra 1 Il chantun po manar ina survista digitala dals conducts d'ovra, che cuntegna tant la  situaziun geografica dals conducts permanents cun lur stabiliments architectonics sur  e  sut  terra  ch'èn  destinads  al  provediment  ed  a  la  dismessa  sco  er  il  medium  transportà. 2 Las  vischnancas mettan  a  disposiziun al  chantun gratuitamain  ed en ina furma  adequata las datas dals conducts.  10       217.300   5. Cataster da las restricziuns da proprietad tenor il dretg public  Art.  41 Cataster da las restricziuns da proprietad tenor il dretg public 1 Il chantun maina in cataster da las restricziuns da proprietad tenor il dretg public a   norma da las prescripziuns dal dretg federal. 2 La regenza fixescha, tge restricziuns da proprietad dal dretg chantunal e communal  che vegnan integradas en il cataster.  Art.  42 Excorporaziun 1 Il chantun po surdar la gestiun dal cataster dal tuttafatg u per part a terzas persunas. 2 Per  quest  intent  po  el  er  fundar  –  ensemen  cun  persunas  privatas  u  cun  corporaziuns da dretg public – ina persuna giuridica da dretg public u privat ubain sa  participar ad ina tala.  6. Disposiziuns finalas  Art.  43 Referendum, entrada en vigur 1 Questa lescha è suttamessa al referendum facultativ. 2 La regenza fixescha il termin da l'entrada en vigur1) da questa lescha.  1) messa en vigur cun CR dals 20 da december 2011 per il 1. da schaner 2012, cun excepziun  dals art. 39 e 40   11     217.300    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 17-06-2011 01-01-2012 relasch emprima versiun - 17-05-2016 01-06-2016 Art. 39 integraziun 2016-007 17-05-2016 01-06-2016 Art. 40 integraziun 2016-007  12       217.300   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 17-06-2011 01-01-2012 emprima versiun - Art. 39 17-05-2016 01-06-2016 integraziun 2016-007 Art. 40 17-05-2016 01-06-2016 integraziun 2016-007   13    	1. Disposiziuns generalas 	Art. 1 Intent 	Art. 2 Champ d'applicaziun 	Art. 3 Noziuns 	Art. 4 Dretg d'access  	2. Geodatas ed infrastructura da geodatas 	2.1. Geodatas e geoservetschs 	Art. 5 Geodatas 1. pretensiuns qualitativas e tecnicas 	Art. 6 2. catalog da las geodatas da basa 	Art. 7 3. prestaziuns dal chantun 	Art. 8 4. garanzia da la disponibladad 	Art. 9 Geoservetschs  	2.2. Centers da geodatas e posts da consegna 	Art. 10 Center chantunal da geodatas 	Art. 11 Excorporaziun e collavuraziun 	Art. 12 Centers communals da geodatas 	Art. 13 Geometras-revisuras e geometers-revisurs  	2.3. Invista e consegna da geodatas 	Art. 14 Barat tranter autoritads 	Art. 15 Invista 	Art. 16 Retratga   	3. Mesiraziun uffiziala 	3.1. Cumpetenzas 	Art. 17 Regenza 	Art. 18 Departament 	Art. 19 Uffizi 	Art. 20 Vischnanca  	3.2. Termaziun 	Art. 21 Exposiziun publica e procedura da protesta  	3.3. Mesiraziun 	Art. 22 Exposiziun publica 	Art. 23 Procedura da protesta 	Art. 24 Adossament dals custs da correcturas posteriuras 	Art. 25 Spustaments permanents dal terren 	Art. 26 Actualisaziun cuntinuada 	Art. 27 Metter a disposiziun las datas al center da geodatas 	Art. 28 Nums geografics  	3.4. Repartiziun dals custs 	Art. 29 Termaziun 	Art. 30 Mesiraziun 	Art. 31 Puncts fixs da la categoria 2 e plan da basa 	Art. 32 Vischnancas ed interessenza privata 	Art. 33 Repartiziun dals custs 	Art. 34 Custs imputabels 	Art. 35 Actualisaziun cuntinuada 	Art. 36 Segirada da l'ovra da mesiraziun 	Art. 37 Projects da pilot e svilup da la mesiraziun uffiziala 	Art. 38 Custs dal register funsil   	4. Cataster dals conducts 	Art. 39 * Cataster communal dals conducts 	Art. 40 * Survista chantunala dals conducts d'ovra  	5. Cataster da las restricziuns da proprietad tenor il dretg public 	Art. 41 Cataster da las restricziuns da proprietad tenor il dretg public 	Art. 42 Excorporaziun  	6. Disposiziuns finalas 	Art. 43 Referendum, entrada en vigur   		2018-06-06T04:56:53+0200 	"7001 Chur" 	"Gesetzessammlung Kanton Graubünden"